"Să scoatem România din UE, să fim iarăși daci liberi, să stăm drepți in fata Bruxelles-ului", urlă "suveranismul patriot" pompat de Moscova în masele de manevră georgeștiene.

Impactul Brexit pentru Marea Britanie a însemnat milioane de locuri de muncă și zeci de miliarde de lire sterline pierdute. 16400 dintre firmele britanice exportatoare (15%) au pierdut dreptul de a face comerț cu UE. Și vorbim de o țară care e hub de servicii financiare și profesionale.

Bloomberg Economics estimează că Marea Britanie pierde anual 100 de miliarde de lire sterline datorită ieșirii din Uniunea Europeană. 

La noi, utilii Moscovei, stârniți de rețele sociale cu algoritmi manipulați de KGB, rostogolesc ca troglodiții tema suveranistă a Ro-Exit, când ei nu știu nici din ce e compusă rata la creditul lor de televizor. Îți pleacă toate companiile serioase, pierzi dreptul la liberă circulație în UE, iei in piept taxe care acum nu există. 

România ar claca economic în primul an după ieșirea din UE. Plecarea companiilor străine și închiderea pieței europene însemnă faliment de țară. Ce a pățit Grecia a fost parfum.

Mi-a rămas în minte un reportaj cu pescarii englezi care votaseră cu două mâini minciuna conservatorilor și apoi au constatat că mor de foame pentru că își pierduseră toți clienții din Franța. În prezent, majoritatea britanicilor consideră că ieșirea din UE a fost o mare eroare. 

Belarus, asta ar însemna pentru România ieșirea din spațiul economic european. Orice alte povești îndrugă repetenții care pleacă urechea la aberațiile Rusiei nici nu merită discutate.